แดร๊กคูล่าต๊อก

**แดร๊กคูล่าต๊อก** เป็นภาพยนตร์ตลกที่ออกฉายในปี พ.ศ. 2522 กำกับ เขียนบท และนำแสดงโดยล้อต๊อก เป็นภาพยนตร์ที่ล้อต๊อกรับบทนำ และสร้างชื่อเสียง และสร้างภาพเป็นที่จดจำเรื่องหนึ่งให้กับตัวเขา เนื้อเรื่องสร้างล้อเลียนผีฝรั่ง คือ แดรกคูลา นำมาผสมผสานกับผีไทย คือ กระสือและกระหัง ในแนวตลกขบขัน

ภาพยนตร์ได้รางวัลพิเศษ ในงานประกาศผลรางวัลสุพรรณหงส์ทองคำ ครั้งที่ 1 พ.ศ. 2521 โล่เกียรติคุณผู้แสดงตลกยอดเยี่ยม แก่ สีเทา

โดยที่มีภาคต่อคือ หักเหลี่ยมแดร๊กคูล่า​ ออกฉายในปี พ.ศ. 2529 นำแสดงโดยล้อต๊อก เทพ เทียนชัย และสินจัย หงส์ไทย บทภาพยนตร์โดย "วดีวงศ์" มีเนื้อเรื่องต่อจากภาคแรก โดยแดร๊กคูล่าต๊อกโอนสัญชาติมาเป็นผีไทย และล้อเลียนเหตุการณ์สำคัญในขณะนั้น เช่น การเปิดทรัสต์เถื่อน  การส่งคนไทยไปทำงานในตะวันออกกลาง

## เนื้อเรื่อง
*แดร๊กคูล่าต๊อก* เรื่องราวกล่าวถึง แดร๊กคูล่า (ล้อต๊อก) ผีดูดเลือดจากต่างแดนที่ตัดสินใจเดินทางมายังประเทศไทยและพำนักอยู่อย่างถาวร โดยเข้ามาอาศัยอยู่ร่วมกับ กระสือ (ชูศรี มีสมมนต์) และ กระหัง (สมพงษ์ พงษ์มิตร)

ขณะเดียวกัน แส (นัยนา ชีวานันท์) บุตรสาวคนเดียวของพ่อม้วน (ทองแถม) มีคนรักอยู่ก่อนแล้วคือ คล้อย (นิรุตติ์ ศิริจรรยา) แต่เธอกลับถูกบังคับให้แต่งงานกับ เชิงกราน (เศรษฐา ศิระฉายา) บุตรชายของ กำนัน (สุวิน สว่างรัตน์) 

ต่อมา แสและคล้อยได้นัดหมายกันไปผูกคอตายใต้ต้นไม้ในสุสาน เพื่อหนีแรงกดดันจากครอบครัว การกระทำดังกล่าวสร้างความไม่พอใจแก่กระสือและกระหังเนื่องจากเกรงว่าดวงวิญญาณใหม่จะเข้ามาแย่งพื้นที่พำนักของตน

ไม่นานหลังจากนั้น แดร๊กคูล่าได้พบแสนั่งอยู่เพียงลำพัง ภายหลังเหตุการณ์ที่หมอผีถีบแสตกน้ำจนปอดบวมเสียชีวิต เนื่องจากแสแกล้งทำเป็นผีเข้าสิง คล้อยจึงนำศพของแสมาฝากไว้กับกระสือและกระหังก่อนจะออกติดตามหาดวงวิญญาณของแส จนสามารถพากลับคืนสู่ร่างได้สำเร็จ

ภายหลังการฟื้นคืนชีพ แดร๊กคูล่าเกิดความหลงใหลในความงามของแส จึงตัดสินใจลักพาตัวเธอไปยังที่พักของตน ทั้งที่ตนเองมีภรรยาอยู่แล้ว (วิยะดา อุมารินทร์) คล้อยสอบถามข้อมูลจากกระสือและกระหังก่อนจะพา หมอผี (ขวัญ สุวรรณนะ) มาปราบแดร๊กคูล่า ทว่าความพยายามกลับไม่เป็นผล หมอผีถูกจับได้เสียก่อน แดร๊กคูล่าจึงเอาคืนด้วยการตอกลิ่มเข้าที่ท้องหมอผี

ในช่วงชุลมุน หมอผีสั่งให้คล้อยเปิดม่านให้แสงสว่างส่องเข้ามา หวังใช้แสงฆ่าแดร๊กคูล่า แต่กลับไม่เกิดผลใด ๆ แดร๊กคูล่ายังไม่เป็นอันตราย ซ้ำยังกระทืบหมอผีกลับอีกด้วย คล้อยจึงเข้าต่อสู้กับแดร๊กคูล่าอยู่ระยะหนึ่ง หมอผีร้องบอกให้หยิบผ้ายันต์มาช่วยปราบ ทว่าคล้อยกลับหยิบผิดเป็นตั๋วจำนำ

ผู้กำกับ (พูนสวัสดิ์ ธีมากร) สั่ง “คัต” พร้อมกล่าวอย่างหงุดหงิดว่า “แดร๊กคูล่าที่ไหนกลัวตั๋วจำนำ” เผยให้เห็นว่าทั้งหมดเป็นเพียงฉากการถ่ายทำภาพยนตร์ ซึ่งดำเนินการถ่ายทำไปแล้วกว่า 900 ม้วน แต่ยังไม่สำเร็จเป็นที่พอใจ จนกระทั่งนายทุนชาวต่างชาติถึงกับไม่พอใจอย่างยิ่ง

ภายหลังการสั่งคัต ล้อต๊อกเดินเข้าไปหาตัวประกอบที่นั่งอยู่ ทว่าทุกคนต่างพากันวิ่งหนีด้วยความหวาดกลัว เพราะแท้จริงแล้วตัวประกอบนั้นเป็นผีจริง มิใช่มนุษย์

## แอนิเมชัน
ภาพยนตร์เป็นที่มาของแอนิเมชันและหนังสือการ์ตูน  "แดร็กคูล่า ต๊อก โชว์" ผลงานบริษัท บี.บอย คาแรคเตอร์ จำกัด ของ บอย โกสิยพงษ์ สร้างจากบุคลิกของนักแสดงตลกไทยอาวุโส คือ ล้อต๊อก, ท้วม ทรนง, เทิ่ง สติเฟื่อง และ สีเทา เคยนำมาทำเป็นวาไรตี้และการ์ตูนชุด ออกอากาศ วันเสาร์ – วันอาทิตย์ 18.30 น. ทาง ช่อง 7 เมื่อปี พ.ศ. 2545

## อ้างอิง

## แหล่งข้อมูลอื่น
* แดร๊กคูล่าต๊อก 2522
* 
* 

หมวดหมู่:ภาพยนตร์ตลกไทย
หมวดหมู่:ภาพยนตร์โดยไฟว์สตาร์โปรดักชั่น
หมวดหมู่:ภาพยนตร์ไทยที่ออกฉายในปี พ.ศ. 2522
หมวดหมู่:ภาพยนตร์ที่กำกับโดย ล้อต๊อก
หมวดหมู่:ภาพยนตร์ภาษาไทย
หมวดหมู่:ภาพยนตร์ที่อำนวยการสร้างโดย เกียรติ เอี่ยมพึ่งพร